9. schôdza NR SR - 14.deň - B. popoludní
Dátum: 2024-02-22
Poslanec: Krajčí, Marek (SLOVENSKO)
Druh vystúpenia: Vystúpenie v rozprave

70. Ďakujem za slovo aj za tento predložený materiál. Ja si myslím, že je to veľmi dobré, že sa Národná rada môže zaoberať touto problematikou, a s mnohými vecami sa naozaj dá stotožniť a som veľmi rád, že boli veľmi dobre pomenované. Ja už som mal jedno vystúpenie a ja si na úvod tohto vystúpenia dovolím len trošku zhrnúť to, čo som hovoril oveľa faktografickejšie, a potom by som sa venoval práve tej otázke, či reakcia Izraelu aj z toho vojenského pohľadu bola alebo nebola adekvátna tomu, čo sa deviateho... alebo teda 7. októbra ’23 v Izraeli stalo. A ako bolo už spomenuté opakovane, tento deň sa do dejín Izraela určite zapíše, už teraz má termín black sabbath, čierna sobota, 6.30 hod. ráno za hluku sirén, ktoré oznamovali raketový útok na Izrael, vtrhli na jeho územie z pásma Gazy dobre vyzbrojení a takticky pripravení teroristi, aby zabíjali, znásilňovali a unášali nič netušiacich obyvateľov Izraela, a nehovorí sa o tom tak veľa, myslím, že ani tu v tomto pléne sme nemali ani minútu ticha po takomto strašnom teroristickom útoku práve preto, aby sme vyjadrili solidaritu s obeťami, ktoré sa stali, išlo určite o jeden z najhorších teroristických útokov, aký si svet pamätá. V tento deň bolo obzvlášť brutálne zmasakrovaných alebo chladnokrvne popravených viac ako... a tu ja mám priamo z Izraela zase trošku vyššie to číslo, ale nechcem sa hádať, ale budem používať to, ktoré ja mám, 1 400 obetí, prevažne z radov civilistov, zranených bolo viac ako 12 800 obyvateľov Izraela. To si treba uvedomiť, že títo ľudia ušli hrobárovi z lopaty, hej. Naozaj ušli hrobárovi z lopaty, ktorí ste videli tie zábery, napríklad z toho mládežníckeho festivalu Nova, kde boli tisícky mladých ľudí, ako zúfalo utekali, aby si zachránili život, tak myslím, že niet k tomu ďalších komentárov. Tých obetí mohlo byť oveľa, oveľa viac. Za toto obdobie sa podarilo uniesť 239 ľudí, to by mal byť presný údaj, z toho 30 detí. Od tohto dátumu bolo na Izrael vystrelených viac ako 12 500 rakiet a v súčasnosti je evakuovaných zo svojich domovov okolo až 200-tisíc ľudí. Izrael sa ocitol vo vojne. Teroristi napadli aj priľahlé usadlosti tzv. kibuce, po eliminácii domobrany, eliminácii záchranných služieb, zdravotných, vtrhli do domovov nič netušiacich obyvateľov a obzvlášť brutálnym spôsobom znásilňovali ženy, častokrát pred očami ich mužov, následne ich vraždili. Aj deti. Nezastavili sa ani pred malými deťmi, starcami, ľuďmi, ktorí sa, samozrejme, vôbec nemohli žiadnym spôsobom brániť. Mnohým obetiam na záver odtínali hlavy. Mnohé scény si natáčali na videá. Chválili sa nimi na sociálnych sieťach. Zopár vyvolených odvliekli ako zajatcov do Gazy, vyvolených, samozrejme, v úvodzovkách. Po masakroch, ktoré sa v kibucoch udiali, prišli v ďalšej vlne asi po troch hodinách z Gazy – v úvodzovkách – bežní obyvatelia, tak ako sa vedeli dostať, na motorkách, autách, aby kradli a pokračovali v znásilneniach a vraždách. Mnohí preživší Židia z holokaustu zakladali tieto kibuce práve preto, aby tam mohli žiť mierumilovne v komunitách a už nikdy nezažili hrôzy holokaustu. Niektorí z nich teraz prišli o svojich drahých blízkych. V areáli hudobného festivalu Nova bolo bez milosti popravených okolo 350 prevažne mladých a stovky zranených, ktorí si v hrôze šťastne zachránili životy. Utekali väčšinou na autách, ako vedeli, skrývali sa v miestnom lesíku, kde potom tento prečesávali teroristi a bez milosti zabili každého, kto tam bol. Teroristi v koordinovanom útoku zničili 3 500 osobných vozidiel. Teraz je tam jedno veľké vrakovisko týchto vozidiel, z ktorého sa stal vlastne cintorín, pretože v niektorých z tých vozidiel sú, žiaľ, aj pochovaní účastníci festivalu, a to preto, že už nie je možné ich pochovanie, v niektorých prípadoch ani ich identifikácia. Stal som sa prvým slovenským politikom, ktorý pricestoval do Izraela, aby si uctil pamiatku zosnulých, potešil trúchliacich. Tiež som mal tú česť sa stretnúť aj s tými, ktorí stratili svojich blízkych, ale zároveň aj s tými, ktorí túžia po tom, aby ich blízki boli prepustení, pretože stále sú zajatcami v tuneloch Hamasu v pásme Gazy. Izrael je od tohto času vo vojne. Rodiny v Izraeli vyslali bojovať svojich otcov a deti, aby zabezpečili obyvateľom Izraela bezpečie a zabránili teroristickej organizácii Hamas, ktorá politicky ovládla obyvateľov pásma Gazy, páchať ďalšie ohavné činy. Z uznesenia vyberám odsek, z ktorým sa ja osobne a predpokladám, že aj väčšina ľudí v našom hnutí nevie úplne stotožniť. Na to, že spôsob vojenskej reakcie Izraela je neprimeraný a neakceptovateľný v zmysle medzinárodného humanitárneho práva a Ženevských konvencií. Ja som sa snažil v tom svojom prvom prejave, ktorý som tu mal, vysvetliť veľké špecifiká toho, čo sa stalo, špecifiká terorizmu, to, akým spôsobom sú deti už od mladosti nast... vystavovaní tejto ideológii v podstate džihádu voči, voči Židom, a, samozrejme, treba si uvedomiť, že pásmo Gazy bolo a je veľmi husto obývaným územím. Je to v podstate jedno veľké mesto, kde bývajú ľudia naozaj vo veľmi hustých osadlostiach. John Spencer, ktorý je z Inštitútu modernej vojny z West Point, tvrdí, že Izrael zaviedol viac opatrení na predchádzanie civilným obetiam, ako ktorý akokoľvek iný národ v histórii. Samozrejme, žiaden iný národ v histórii neviedol takúto podobnú mestskú vojnu, ale, samozrejme, boli viaceré konflikty, kde vojna prebiehala v modernej histórii aj, aj v kvázi v mestskom, v mestských aglomeráciách. A teraz nehovorím to preto, aby som Izrael postavil na piedestál alebo aby som zmenšil ľudské utrpenie obyvateľov Gazy, ale skôr aby som napravil množstvo mylných predstáv, pokiaľ ide o mestské vojny, lebo, ako som spomenul, územie Gazy je husto obývané územia, ktoré vieme porovnať vo vojnách v mestách. Prvým je použitie presne navádzanej munície. Vôbec nejde o lacnú, lacný typ munície. Ide o veľmi sofistikovaný, veľmi drahý typ munície a tento termín bol predstavený nevojenskému publiku počas vojny v Perzskom zálive, keď Spojené štáty vypálili 250-tisíc individuálnych bômb a rakiet za 43 dní. Len veľmi malý zlomok z nich by zodpovedal definícii presne navádzanej munícii, ktoré použil teraz Izrael, aj keď bežné vnímanie tejto vojny a jej pomerne nízkej miery civilných obetí, myslím vtedy v Perzskom zálive, bolo, že išlo o vojnu presnosti. Keď porovnáme túto vojnu, ktorá v medzinárodnom meradle nezaznamenala ani zďaleka takú úroveň pobúrenia ako súčasná vojna Izraela v Gaze, izraelské obranné sily používali mnoho typov presne navádzanej munície, aby sa vyhli civilným škodám vrátane použitia munície, ako sú bomby s malým priemerom, ako aj technológie Tactic, ktoré zvyšujú presnosť iným spôsobom ako presne navádzaná munícia. Izrael tiež použil taktiku, lebo armáda mala vzdušnú prevahu, a preto sa neuchýlila k strmhlavému bombardovaniu, vďaka ktorej zhromažďoval spravodajské informácie o príto... prítomnosti civilistov pred útokom zo satelitných snímkov, skenov, prítomnosti mobilných telefónov a iných techník na pozorovanie cieľov, preto, aby mohol túto presne navádzanú muníciu efektívne používať. To všetko preto, aby zabránil civilným úmrtiam. Výber munície armádou a spôsob, akým uplatňovala, je základom k uplatneniu zásady proporcionality, ktorú vyžadujú zákony o ozbrojených konfliktoch. Externý divák bez prístupu ku všetkým informáciám nemôže povedať, že... teraz použijem, pardon, lebo zahraničnú, zahraničný text... 500-librová bomba by dosiahla vojenskú misiu 2-tisíclibrovej bomby bez zmienky o kontexte hodnoty vojenského cieľa alebo kontexte úder... úderu, ako je cieľ v hlbokom tuneli, ktorý by vyžadoval veľkú penetráciu. A tam sa presne o takého typy vojenských cieľov, žiaľ, jedná. Po tretie jedným z najlepších spôsobov, ako zabrániť civilným obetiam v mestskej vojne, je poskytnúť varovanie a evakuovať mestské oblasti pred úplným kombinovaným, vzdušným a pozemným útokom. Táto taktika je z vojenského hľadiska veľmi nepopulárna, zo zrejmých dôvodov. Varuje nepriateľského obrancu a poskytuje mu vojenskú výhodu na prípravu na útok. Spojené štáty to neurobili pred svojou počiatočnou inváziou do Iraku v roku 2003, ktorá zahŕňala veľké mestské bitky vrátane Bagdadu. Neurobila to pred bitkou o Falúdžu v apríli 2004. Neurobili to Spojené štáty, hoci pred druhou bitkou o Falúdžu o šesť mesiacov neskôr už poslali varovanie civilistom. Na rozdiel od toho Izrael poskytoval niekoľko dní a potom týždňov varovania, ako aj čas pre civilistov na evakuáciu viacerých miest v severnej Gaze pred začatím hlavného vzdušného a zemného útoku na mestské oblasti. Izraelské obranné sily využili svoju prax telefonovania, esemeskovania pred leteckým útokom, ako aj klepania na strechu, kedy na strechu budovy zhadzujú malú muníciu, a upozornia všetkých, aby pred útokom evakuovali budovu. Žiadna armáda nikdy predtým nezaviedla žiadnu z týchto praktík vo vojne. Izraelská armáda tiež zhodila letáky, ktoré civilistom dávajú pokyny, kedy a ako sa majú evakuovať, vrátane bezpečných koridorov. Spojené štáty zaviedli túto taktiku vo svojej druhej bitke pri Falúdži a operácii proti ISIS v Mosule v roku 2016 a 2017. Izrael zhodil viac ako 520-tisíc letákov a vysielal ich prostredníctvom rádia a správ na sociálnych sieťach, aby poskytol civilistom pokyny, aby opustili bojové oblasti. Bezprecedentné je aj to, že Izrael využíva skutočné telefonáty civilistom v bojových oblastiach, údajne 19 734 a esemesiek 64 399 a vopred nahrané hovory, takmer 6 mil., na poskytnutie pokynov na evakuáciu. Čo tým chcem povedať? Že... a ako som, ako som spomínal hnutie Hamas, ktoré vyhralo voľby v roku 2006, a odvtedy sa voľby v pásme Gazy už neopakovali, je vládny, bol vládnym politickým hnutím, ktoré kompletne sa roky pripravovalo aj na túto strašnú teroristickú operáciu, ktorú spáchali 7. októbra, a infraštruktúra, ktorú vybudovali za toto obdobie, pokiaľ má byť aspoň čiastočne znefunkčnená a toto hnutie eliminované, ide o extrémne náročnú operáciu v extrémne náročných podmienkach. Ja sa obávam, že málokto vie naozaj doceniť a pochopiť to, aké náročné je pre Izrael vyhrať túto vojnu tak, aby na jednej strane, samozrejme, ochránil obyvateľov svojej vlastnej krajiny a na druhej strane zabezpečil aj svetu, ale aj palestínskemu obyvateľstvu podmienky na mierové vyrovnanie a urovnanie konfliktu, ktorý na Blízkom východe máme. Takže ďakujem veľmi pekne za tento čas, ktorý som mal, a ďakujem aj ešte raz aj za túto tému, ktorú sme tu otvorili a môžme o nej diskutovať. (Potlesk.)